Heated Rivalry

**Heated Rivalry** on kanadalainen romanttinen draamasarja. Se perustuu Rachel Reidin kirjoittamaan kirjasarjaan "*[[Game Changers]]*". Heated Rivalry on kirjasarjan toisen kirjan nimi, josta televisiosarja on ottanut nimensä. Sarjan on luonut, käsikirjoittanut ja ohjannut Jacob Tierney. Sarjassa seurataan kahta kuvitteellisissa MLH (Major League Hockey) -vastustajajoukkueissa pelaavaa jääkiekkoilijaa, kanadalaista Shane Hollanderia (Hudson Williams) ja venäläistä Ilya Rozanovia (Connor Storrie), joiden julkinen vihamielisyys on kulissi intohimoiselle, vuosien ajan kehittyvälle romanttiselle suhteelle. 

Sarja sai ensi-iltansa kanadalaisessa Crave -suoratoistopalvelussa 23. marraskuuta 2025. HBO Max osti sarjan kansainväliset levitysoikeudet ja sarjan ensi-ilta Yhdysvalloissa oli 28. marraskuuta 2025. Suomessa sarjan esitys alkoi HBO Maxissa 23. tammikuuta 2026.

*Heated Rivalry* herätti heti ilmestymisen jälkeen suurta innostusta katsojissa, ja sen päätähdet nousivat lähes yhdessä yössä tuntemattomista näyttelijöistä yksiksi Hollywoodin suosituimmiksi tähdiksi.

Sarja on suunniteltu kolmen tuotantokauden mittaiseksi. Toisen tuotantokauden tuotanto alkaa kesällä 2026 ja se julkaistaan vuoden 2027 aikana.

## Tuotanto

Jacob Tierney sai idean televisiosarjasta kuunneltuaan "*Game Changers*" -kirjasarjan äänikirjoina. Hän otti yhteyttä tekstiviestillä kirjailija Rachel Reidiin luettuaan kirjoja käsittelevän artikkelin sanomalehdestä.

Tierneylla oli sarjan käsikirjoitusvaiheessa epäilyjä, että hän joutuisi tekemään kompromisseja sarjan seksikohtausten suhteen. Hän mietti, olisiko yleisö halukas katsomaan sarjaa, jossa on sensuroimatonta, kahden miehen välistä seksiä. Tierney kuitenkin piti seksiä oleellisena hahmokehityksen kannalta, ja ei ollut valmis luopumaan kohtauksista, vaikka sai sarjan myyntivaiheessa osalta tuotantoyhtiöistä suoria ehdotuksia muuttaa tai poistaa niitä.  Tästä syystä Tierney valitsi pienen tuotanto- ja jakeluyhtiön, jotta saisi säilyttää mahdollisimman paljon taiteellista päätäntävaltaa sarjan suhteen.

Jacob Tierney on luonut, käsikirjoittanut ja tuottanut sarjan yksin. Hän on myös yksi sarjan vastaavista tuottajista yhdessä Brendan Bradyn ja Justin Stockmanin kanssa. Lori Fischburg toimii sarjan tuottajana ja tarinan alkuperäinen tekijä Rachel Reid on mukana konsultoivana tuottajana.

Reid on kertonut, että inspiraationa Shane Hollanderin ja Ilya Rozanovin hahmoille ovat toimineet tosielämän jääkiekkoilijat ja kilpakumppanit Sidney Crosby ja Alexander Ovetškin. Hän on myös kertonut käyttäneensä Jaromir Jágria, Teemu Selännettä ja Ilya Kovaltšukia esikuvina Ilyalle, ja Wayne Gretzkya sekä Paul Kariyaa Shanelle.

Sarjan ensimmäinen tuotantokausi kuvattiin keväällä 2025 reilun kuukauden aikana Kanadassa, Ontarion ja Quebecin provinsseissa. Sarjan jääkiekkokohtauksissa käytettiin ammattijääkiekkoilijoita, ja lähikuvissa päänäyttelijät on korvattu body doubleilla eli varanäyttelijöillä.

Sarjan seksikohtauksien kuvaamisessa käytettiin intiimikoordinaattoria. Jacob Tierney palkkasi sarjan intiimikoordinaattoriksi Chala Hunterin. Hänen tehtävänään tuotannossa oli luoda pääroolien näyttelijöille selkeys ja tarkkuus siitä, mitä tapahtuu, jotta he kokevat olevansa taiteellisesti vapaita. Sarjan seksikohtauksia on kiitelty erityisesti suostumuksesta, turvaseksistä sekä aidon oloisen kiintymyksen ja hellyyden välittämisestä.  
## Näyttelijät

## Juoni
Shane Hollander ja Ilya Rozanov ovat ammattijääkiekkoilijoita kilpailevissa kuvitteellisissa MLH-joukkueissa, Montreal Metrosissa ja Boston Raidersissa. Kun heidät valitaan ensimmäisenä ja toisena pelaajana MLH:n uusien pelaajien varaustilaisuudessa, media muovaa heistä välittömästi toistensa kilpakumppanit ja vihamiehet, joiden kaksinkamppailut jäällä nousevat fanien odotetuimmiksi kohtaamisiksi. Kulisseissa Shanella ja Ilyalla on kuitenkin vuosia jatkuva, hiljalleen kehittyvä romanttinen suhde.

### Jaksot

## Vastaanotto
Heated Rivalry nousi yllättävään suosioon pienestä markkinointibudjetista ja melko tuntemattomasta kanadalaisesta jakelijasta huolimatta. Sarjan ensi-illan jälkeen se oli HBO Max -suoratoistopalvelun toiseksi katsotuin ohjelma It: Welcome to Derryn jälkeen. Julkaisun jälkeen HBO Max on ilmoittanut, että sarja on kerännyt keskimäärin 9 miljoonaa katsojaa per jakso. 

Rotten Tomatoes -sivustolla 97 % sarjan arvioista on positiivisia. Sivuston yhteenvedossa todetaan, että Jacob Tierneyn luoma sarja onnistuu sovittamaan Rachel Reidin jääkiekkoromanssin höyryävän kuumaksi queer-rakkausjuhlaksi tehden siitä todellisen voittajan. 

Suomessa sarja on saanut hieman huonomman vastaanoton kriitikoilta.

Helsingin Sanomien televisiokriitikko Tuomas Yrttiaho antoi sarjalle kolme tähteä ja kirjoittaa: "*Heated Rivalryssa* kauniit nuoret setvivät ihmissuhteitaan huikeassa elämänpiirissään, joka on epätäydellisenäkin täydellistä. Tarina kääntyy fantasiaksi, josta puuttuu roso."

Ilta-Sanomien arvostelussa Maria Oravakangas kirjoittaa, että "parhaiten sarja toimii [päähenkilöiden] yhteisissä kohtauksissa, joihin ladattu jännite on lähes käsin­kosketeltavaa," mutta muuten sarja on keskinkertaista draamaa.
## Lähteet